รัฐบาลไทย-ข่าวทำเนียบรัฐบาล-สทนช. ชี้แจงข้อสงสัยการซื้อเครื่องสูบน้ำไฮดรอลิก ไม่โปร่งใส
วันอังคารที่ 12 ตุลาคม 2564
สทนช. ชี้แจงข้อสงสัยการซื้อเครื่องสูบน้ําไฮดรอลิก ไม่โปร่งใส
เลขาธิการ สทนช. ยืนยันการดําเนินโครงการสนับสนุนการบริหารจัดการทรัพยากรน้ําและทุกแผนงานเป็นไปตามระเบียบกระทรวงการคลัง และกฎหมายที่เกี่ยวข้อง
วันที่ 12 ตุลาคม 2564 นายสุรสีห์ กิตติมณฑล เลขาธิการสํานักงานทรัพยากรน้ําแห่งชาติ ชี้แจงกรณีพรรคเพื่อไทยแถลงข่าวเมื่อวันที่ 10 ต.ค. 64 ที่ผ่านมา โดยตั้งข้อสังเกตการอนุมัติงบกลางปี 2564 โดยเฉพาะกรณีจัดซื้อเครื่องสูบน้ําระบบไฮดรอลิคส่อความไม่โปร่งใส ดังนี้
1. การกําหนดหลักเกณฑ์การพิจารณาแผนงานโครงการหน่วยงานที่เสนอขอรับงบประมาณที่สามารถแสดงให้เห็นถึงผลสัมฤทธิ์ในการแก้ไขปัญหาอย่างชัดเจน และโครงการที่ผ่านหลักเกณฑ์ดังกล่าวจะต้องผ่านกระบวนการเสนอขอรับการจัดสรรงบประมาณตามระเบียบว่าด้วยการบริหารงบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น พ.ศ. 2562 ระเบียบกระทรวงการคลังว่าด้วยการจัดซื้อจัดจ้างและการบริหารพัสดุภาครัฐ พ.ศ. 2560 และกฎหมายที่เกี่ยวข้องอย่างเคร่งครัด ในพื้นที่เป้าหมายเฝ้าระวังที่อาจเสี่ยงต่อการเกิดอุทกภัย และเสี่ยงต่อการขาดแคลนน้ําตามผลการประเมินสถานการณ์น้ําของกองอํานวยการน้ําแห่งชาติ โดยมีเป้าหมายเพื่อเพิ่มประสิทธิภาพการเก็บกักน้ําในฤดูฝนเพื่อสํารองน้ําไว้ใช้ในช่วงแล้ง
2.กรณีการจัดซื้อเครื่องสูบน้ําระบบไฮดรอลิคอยู่ในแผนงานโครงการที่คณะรัฐมนตรีได้มีมติอนุมัติ เมื่อวันที่ 15 มิถุนายน 2564 เพื่อดําเนินการโครงการสนับสนุนการบริหารจัดการทรัพยากรน้ําเพื่อแก้ไขปัญหาภัยแล้งที่ได้รับจัดสรรงบประมาณทั้งสิ้นรวม 2,801 รายการ งบประมาณ 3,150.29 ล้านบาท ประกอบด้วย 7 กิจกรรม คือ ก่อสร้างแหล่งน้ําใหม่ ขุดลอก ธนาคารน้ําใต้ดิน ระบบประปา ระบบส่งน้ําและกระจายน้ํา บ่อบาดาล และครุภัณฑ์ ดําเนินการโดย 7 หน่วยงาน ได้แก่ กรมทรัพยากรน้ําบาดาล กรมชลประทาน สํานักงานทรัพยากรน้ําแห่งชาติ และกระทรวงมหาดไทย หน่วยบัญชาการทหารพัฒนา กรมทรัพยากรน้ํา และกรมส่งเสริมการปกครองท้องถิ่น
ปัจจุบันการพัฒนาแหล่งน้ําดําเนินการแล้วเสร็จทั้งหมด 476 รายการ อยู่ระหว่างดําเนินการอีก 2,325 รายการ ซึ่งรวมถึงรายการครุภัณฑ์เครื่องสูบน้ําระบบไฮดรอลิค ดําเนินการโดยกรมชลประทาน 23 รายการ ที่สามารถนํามาใช้ในการป้องกันและบรรเทาผลกระทบให้กับประชาชนในช่วงฤดูแล้งปี 2564/65 นี้ด้วย รวมถึงลดผลกระทบหากเกิดสถานการณ์อุทกภัยในอนาคตด้วย อย่างไรก็ตาม เครื่องสูบน้ําระบบไฮดรอสิคที่มีอยู่เดิมกรมชลประทานได้ระดมไปติดตั้งในพื้นที่ที่ประสบภัยน้ําท่วมขังอยู่ในขณะให้ครอบคลุมทุกพื้นที่ด้วยเช่นกัน
3.การรับมือปัญหาน้ําท่วมในฤดูฝนปี 2564 สทนช.ได้บูรณาการทุกหน่วยงานเตรียมรับมือตั้งแต่ก่อนเข้าสู่ฤดูฝนผ่านกลไกกองอํานวยการน้ําแห่งชาติ (กอนช.) โดยหารือหน่วยงานที่เกี่ยวข้องเตรียมดําเนินการ 10 มาตรการรับมือฝนปี 2564 ล่วงหน้า และเสนอเข้าสู่ที่ประชุมคณะรัฐมนตรีให้ความเห็นชอบ เมื่อวันที่ 18 พ.ค.ที่ผ่านมา เพื่อให้ทุกหน่วยงานภายใต้กระทรวงที่เกี่ยวข้องดําเนินการร่วมกันเกิดผลในทางปฏิบัติ ทั้งการคาดการณ์ฝน วิเคราะห์ชี้เป้าพื้นที่เสี่ยงภัย รวมถึงได้สั่งการให้ทุกหน่วยงานที่เป็นเจ้าภาพหลัก เร่งจัดทําแผนปฏิบัติการเชิงพื้นที่เพื่อขับเคลื่อน 10 มาตรการรับมือฤดูฝน เน้นให้เกิดการเชื่อมโยงผ่านคณะอนุกรรมการทรัพยากรน้ําจังหวัดทั้ง 76 จังหวัด ไปสู่องค์กรปกครองส่วนท้องถิ่น เพื่อสร้างการมีส่วนร่วมของประชาชนในพื้นที่ รวมถึงการแจ้งเตือนล่วงหน้า และบริหารจัดการน้ําร่วมกัน ซึ่งจากสถานการณ์อุทกภัยที่เกิดขึ้นปลายฤดูฝนขณะนี้ สาเหตุหลักเกิดฝนตกหนักเนื่องจากได้อิทธิพลของพายุ “โกนเซิน” และ “เตี้ยนหมู่” รวมทั้งเกิดหย่อมความกดอากาศต่ําพาดผ่านประเทศไทย ทําให้เกิดฝนตกหนักในพื้นที่ภาคเหนือ ภาคกลาง และภาคตะวันออกเฉียงเหนือ ส่งผลให้เกิดน้ําท่วมฉับพลันและน้ําป่าไหลหลากในหลายพื้นที่ โดยเฉพาะในพื้นที่ลุ่มน้ําเจ้าพระยาและลุ่มน้ําสาขา ตลอดจนลุ่มน้ําสาขาในภาคอีสาน ที่มีการวิเคราะห์แนวโน้มฝน คาดการณ์พื้นที่เสี่ยงได้รับผลกระทบตลอด 24 ชั่วโมง เพื่อออกประกาศแจ้งเตือนเฝ้าระวังพื้นที่เสี่ยงได้รับผลกระทบล่วงหน้ารวม 22 ฉบับ ให้หน่วยงานปฏิบัติในพื้นที่เร่งป้องกันผลกระทบและช่วยเหลือประชาชนได้อย่างทันท่วงที อย่างไรก็ตาม กอนช.ได้มอบหมายเร่งบริหารจัดการน้ําเพื่อให้ระดับน้ําลดลงโดยเร็ว ซึ่งคาดว่าจากนี้ประมาณ 1 เดือนจะกลับเข้าสู่ภาวะปกติ ขณะเดียวกัน ยังมีแผนการเก็บกักน้ําที่ท่วมขังเก็บกักไว้ในแหล่งน้ําต่างๆ ให้มากที่สุดเพื่อใช้ในการบริหารจัดการในฤดูแล้งที่จะถึงนี้ให้เกิดประโยชน์สูงสุดด้วย
อย่างไรก็ตาม ไม่เพียงการแก้ปัญหาระยะเร่งด่วนเท่านั้น แต่รัฐบาลยังเร่งรัดแผนงานโครงการแก้ปัญหาเชิงระบบเพื่อแก้ไขปัญหาน้ําท่วมน้ําแล้งอย่างเป็นรูปธรรม ซึ่งขับเคลื่อนแล้วจํานวน 133 โครงการ จาก 526 โครงการ โดยมีแผนงานโครงการเพื่อแก้ไขปัญหาท่วมแล้งซ้ําซาก เช่น แผนบรรเทาอุทกภัยลุ่มน้ําเจ้าพระยาตอนล่าง มีความก้าวหน้า 32% เช่น การเพิ่มประสิทธิภาพการระบายน้ําในแม่น้ําเจ้าพระยา ระบบป้องกันน้ําท่วมชุมชนนอกคันกั้นน้ําแม่น้ําเจ้าพระยา คาดว่าจะขับเคลื่อนได้ทั้งหมดภายในปี 2570 ซึ่งจะทําให้พื้นที่น้ําท่วมใน 17 จังหวัดลดลง จาก 9.31 ล้านไร่ คงเหลือ 3.05 ล้านไร่ ขณะเดียวกัน ยังมีแผนการพัฒนาลุ่มน้ําชีตอนบนการขับเคลื่อนโครงการขนาดใหญ่และโครงการสําคัญรวม 41 โครงการ เพิ่มความจุ 629 ล้าน ลบ.ม. พื้นที่ได้รับประโยชน์ 1.4 ล้านไร่ ประชาชนกว่า 260,000 ครัวเรือนได้รับประโยชน์เมื่อโครงการแล้วเสร็จด้วย